Es ist mir ein ringú klage
Es ist mir ein ringú klage·
dc ich si so selten sihe·
der ich alle mine tage·
gv̊tes iach vnd iemer gihe·
mir ist niender anderswa·
wirs danne da·
mime libe get zena·
ich en moͤhte erwerben dc·
das si also sehe·
dc si min zefrúnde veriehe·
mir tv̊t ir froͤmeden anders bas·

Gv̊ter wibe selekeit·
froͤite noch dc herze min·
nieman ist in bas gereit·
das sol lange stete sin·
ich wil ir lieb mit liebe tragen·
ze minen tagen·
vnd ir leit mit leide klagen·
nieman sol ir lobes gedagen·
swc wir rehtes werben·
vnd dc wir man noh nien verderben·
des svln wir in genade sagen·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse